ሰብሞያ ሕጊ'ውን እንተኾኑ፡ እቲ ጉዳይ ብዝተፈላለየ መነጽር እዮም ዝሪእዎ። ዳሬክተር ኦስሎ ኣናሊቲካ፡ ፕሮፌሰር ሼትል ትሮንቮል፡ ተወላዲ ኖርወይ እዩ። ብቐንዱ ኣብ ጉዳይ ሰላምን ጎንጽን ዝሰርሕ ኰይኑ፡ ቅድም ኢሎም ኣብ ዝተኻየዱ መረጻታት ኢትዮጵያ ሰፊሕ መጽናዕቲ ዘካየደ ምሁር እዩ። ንሱ'ውን፡ እቲ ሕገ-መንግስቲ ብዛዕባ ከምዚ ዓይነት ናይ ስልጣን ሓጓፍ [Power Vaccume] ዝብሎ ነገር ከምዘየለ ንቢቢሲ ይገልጽ። ሕገ-መንግስታዊ ፍታሕ ምርካብ ከምዘጸግም ድማ ይግምት። ምንጪ ስእሊ, KJETIL TRONVOLL "እታ ሃገር ዘጓንፋ ዘሎ ሓጓፍ፡ ሕገ-መንግስታዊ ጥራሕ ዘይኮነስ ፖለቲካዊ ቅልውላው እዩ" ይብል። ስለዝኾነ ድማ፡ እቲ ጉዳይ ብክልተ መገዲ፡ ፖለቲካዊ ፍታሕ ክረክብ ከምዝኽእል ይኣምን። እቲ ኣብ ስልጣን ዘሎ ኣካል፡ ስልጣኑ ተጠቒሙ ነቲ ተፈጢሩ ዘሎ ሓጓፍ፡ ክመልእ ክሰርሕ ይኽእል እዩ። ካሊእ ኣማራጺ፡ ኣሳታፊ ዝኾነ ፖለቲካዊ ዘተ ምክያድ እዩ። እዚ ዘለቔታዊ ረብሓ ዘምጽእ እዩ-ይብሎ። ዶ/ር ኣደም ካሴ: ኣብ ሃገረ ኔዘርላንድስ ኣማኻሪ ዲሞክራሲን ምሕደራን እዩ። ቅድም ኢሉ ንቢቢሲ ኣብ ዝሃቦ ርእይቶ፡ ኣብ እዋን ኮሮናቫይረስ ብዛዕባ መረጻ ምዝርራብ ኣድላይ ኣይኮነን እዩ ዝብል። እንተኾነ'ውን፡ እዚ ጉዳይ ዝምልከቶ ቦርድ መረጻን መንግስቲ ፌዴራልን ከምዝኾኑ እዩ ዝገልጽ። 'ህድኣት ይሓትት' ኣብ መንጎ ውድባት ፖለቲካ፡ ብልጽግና ፓርቲን ህወሓትን ዝፍጠር ዘሎ ዘይምቅድዳው ናበይ ከምርሕ ከምዝኽእል ዘሰክፎም ብዙሓት እዮም። ህወሓት፡ ብልጽግና ፓርቲ ነቲ ሕገ-መንግስታዊ ስርዓት የፍርሶ ኣሎ ክብል ይኸሶ። ኣቦወንበር ብልጽግና፡ ኣብዪ ኣሕመድ፡ ኣብ ዝሓለፈ ዓመት፡ ምስ ነበርቲ ኣክሱም ኣብ ዝዘተየሉ እዋን፡ "ብዘይ መረጻ ንሰላሳ ዓመታት ኣብ ስልጣን ዝጸንሑ ስርዓታት'ውን ኣለዉ እዮም" ኢሉ ምዝራቡ፡ ብነቐፌታ ብኣሉታ እዩ ተራእዩ። ዶክተር ኣብዪ ኣሕመድ ብወገኑ፡ ህወሓት ኣብቲ ንሱ ዝመርሖ ክልል'ውን እንተኾነ፡ ዲሞክራሲ ከስፍን ዘይከኣለ ውድብ ክብል እዩ ዝነቕፎ። እንተኾነ፡ ኣብቲ ዝሓለፈ ሰሙን ኣርባዕተ ኣማራጺታት ዝቐረብሉ እዋን፡ ዶክተር ኣብዪ፡ "ምስ ህወሓት ንምልዛብ ድልው እየ። ዘጥፋእናዮ እንተሎ'ውን ከቕርቡ ይኽእሉ እዮም። ብወገንና ዝኽፈል ከፊልና፡ ንምልዛብ ድልዋት ኢና" ኢሉ ነይሩ። ኣብ ዩኒቨርሲቲ መቐለ በዓል ሞያ ሕጊ ሓጋዚ ፕሮፌሰር መኮነን ፍስሃ፡ እቲ ኣብ ጉዳይ መረጻ ተፈጢሩ ዘሎ አፈላላይ ክጸብብ ዝኽእል እዩ ዝብል እምነት የብሉን። ፕረዚደንት ኢሳይያስ፡ ካብ ሽልማት ኖቤል-ሰላም ንምንታይ ተጓንዩ?
